google/wiki40b huggingface dataset:
Γεώργιος Κουμανταράκης

Βιογραφικές πληροφορίες

Ο Γιώργος Κουμανταράκης γεννήθηκε στις 27 Μαρτίου 1974 στην Αθήνα αλλά μεγάλωσε στο Ντέρμπαν της Νότιας Αφρικής. Ως ποδοσφαιριστής έγινε περισσότερο γνωστός, όταν αγωνιζόταν στη ΦΚ Βασιλείας (FC Basel) στην Ελβετία, με την οποία αγωνίστηκε στο ελβετικό πρωτάθλημα και στο Τσάμπιονς Λιγκ. Υπήρξε 13 φορές διεθνής με την εθνική ομάδα της Νότιας Αφρικής με την οποία έπαιξε στο παγκόσμιο κύπελλο του 2002.

Το ξεκίνημα

Ο Κουμανταράκης ξεκίνησε το ποδόσφαιρο το 1992 στη νοτιοαφρικανική ομάδα Άμα-Ζούλου ΦΚ (AmaZulu F.C.) αλλά έξι μήνες αργότερα μεταγράφηκε στη Μάνινγκ Ρέιντζερς (Manning Rangers), με την οποία κατέκτησε τον τίτλο.
Το 1996 πήγε στην πιο πετυχημένη ομάδα της Νότιας Αφρικής, τη Σούπερσπορ Γιουνάιτεντ (Supersport United FC) αντί ποσού ρεκόρ τότε για μεταγραφή στο νοτιοαφρικανικό ποδόσφαιρο.

Στην Ευρώπη

Η πετυχημένη πορεία του στη Σούπερσπορ, είχε ως αποτέλεσμα το 1998 να έρθει στην Ευρώπη, στην ελβετική Λουκέρνη (FC Luzern). Είχε μια πολύ καλή σεζόν και προσέλκυσε το ενδιαφέρον του Κρίστιαν Γκρος (Christian Gross), μάνατζερ της Βασιλείας (FC Basel). Έπαιξε εκεί για τρεις σεζόν, ως το 2002, και πέτυχε 38 γκολ σε 90 αγώνες. Η περίοδος αυτή ήταν η πιο επιτυχημένη της καριέρας του, αφού κατέκτησε το πρωτάθλημα και το Κύπελλο Ελβετίας και αγωνίστηκε στο Τσάμπιονς Λιγκ στην αρχή της σεζόν 2002-03.
Στα τελη του 2002 πήρε μεταγραφή στην αγγλική Πρέστον Νορθ Εντ, που αγωνιζόταν στην Τσάμπιονσιπ. Βοήθησε το σύλλογο να ανακάμψει και από τη 18η θέση να βρεθεί σχεδόν μέχρι τις θέσεις των πλέιοφ. Όμως, ένας τραυματισμός σε έναν διεθνή αγώνα, δεν του επέτρεψε να προσφέρει πολλά στη διετή θητεία του στην Πρέστον.
Ακολούθως, αγωνίστηκε στη Γερμανία με την Ροτβάις Έρφουρτ (Rot-Weiß Erfurt), το 2004-05, όπου έπαιξε σε ελάχιστα παιχνίδια εξ αιτίας συνεχών τραυματισμών. Την επόμενη χρονιά υπέγραψε στην Γκρόιτερ Φιρτ (SpVgg Greuther Fürth) αλλά δεν αγωνίστηκε καθόλου, λόγω ενός σοβαρού τραυματισμού στο γόνατο. Έτσι στο τέλος της σεζόν 2005-06 αναγκαστικά εγκατέλειψε την ενεργό δράση.

Διεθνής

Ο Κουμανταράκης αγωνίστηκε με την εθνική ομάδα της Νότιας Αφρικής από το 1997 ως το 2004, που οι τραυματισμοί δεν του επέτρεψαν να συνεχίσει σε υψηλό επίπεδο.
Έκανε το ντεμπούτο του στις 6 Απριλίου 1997 εναντίον του Κονγκό (σκορ:0-2) και έπαιξε για τελευταία φορά στην εθνική στις 20 Ιουνίου 2004 εναντίον της Γκάνα (σκορ: 0-3).
Ήταν μέλος των Μπαφάνα-Μπαφάνα στην τελική φάση του Παγκοσμίου Κυπέλλου 2002 στα γήπεδα της Κορέας-Ιαπωνίας, όπου έπαιξε σε τρία ματς ως αναπληρωματικός.
Δημήτρης Γιαννουκάκης

Βιογραφικά στοιχεία

Γεννήθηκε το 1899 στην Αθήνα και ήταν γιος του επίσης θεατρικού συγγραφέα Μιχαήλ Γιαννουκάκη. Σπούδασε στη Νομική Σχολή του Πανεπιστημίου Αθηνών. Από τη δεκαετία του 1930 άρχισε να συνεργάζεται με εφημερίδες της Αθήνας ως χρονογράφος, σχολιογράφος σατιρικού περιεχομένου, ενώ δημοσίευε και ποιήματά του. Έγραψε περίπου 240 έργα, εκ των οποίων 60 μυθιστορήματα τα οποία δημοσίευσε στις εφημερίδες με τις οποίες συνεργαζόταν. Όταν ήταν 21 ετών, το 1920, έγραψε το πρώτο του θεατρικό έργο με τίτλο Ζητείται δεσποινίς, και έκτοτε έγραψε πολλά έργα, ενώ υπήρξε και μεταφραστής έργων των Σαίξπηρ, Μολιέρου και Ροστάν στα ελληνικά. Επίσης μετέφρασε ελληνικά ποιήματα στα γαλλικά. Η μεγάλη ποσότητα των έργων που δημιούργησε είχε ως αποτέλεσμα τη χαμηλότερη ποιότητα τους, ωστόσο αυτό δεν κατέστη αρκετό για να του στερήσει τις επιτυχίες. Η ευρηματικότητα των κειμένων του, αλλά και η έλξη τους προς το κοινό, τον έκαναν κυρίαρχο στη σκηνή του ελαφρού θεάτρου για αρκετά χρόνια. Επίσης συνέβαλε στη διαμόρφωση της νεοελληνικής θεατρικής τεχνικής και γλώσσας. Μιλούσε τρεις ξένες γλώσσες, αγγλικά, γαλλικά και γερμανικά, ενώ κατείχε θέσεις στο συμβούλιο της Εταιρείας Ελλήνων Θεατρικών Συγγραφέων. Πέθανε στις 21 Ιανουαρίου 1974 στην Αθήνα και τάφηκε στο Α΄ Νεκροταφείο Αθηνών.
Διοικητική διαίρεση της Ελλάδας 1828

Η τρίτη Διοικητική διαίρεση της Ελλάδας, η πρώτη σαν ανεξάρτητο κράτος, έγινε το 1828 από τον κυβερνήτη Ιωάννη Καποδίστρια με το Ι' ψήφισμα της 13ης Απριλίου 1828.
Ορίστηκαν δεκατρία θέματα ή τμήματα ή επιτροπίες με επιμέρους επαρχίες και έκτακτους επιτρόπους για κάθε ένα.
Η διοικητική αυτή διαίρεση διατηρήθηκε μέχρι το 1833, όταν η Αντιβασιλεία άλλαξε τη διοικητική διαίρεση και εφάρμοσε την Διοικητική διαίρεση της Ελλάδας του 1833 με τη δημιουργία δέκα νομαρχιών και 42 επαρχιών και επιμέρους δήμων.
Παρακάτω φαίνεται η διοικητική διαίρεση του 1828 και οι έκτακτοι επίτροποι:

Πληθυσμός και αναλυτικά στοιχεία

Ο πληθυσμός της Πελοποννήσου ήταν περίπου 400.000 άνθρωποι και των νησιών 169.000 άνθρωποι από την απογραφή του 1828 που έκανε ο Καποδίστριας. Στοιχεία για την κατανομή του πληθυσμού στην Πελοπόννησο υπάρχουν στην απογραφή της Γαλλικής Αποστολής στο Μωριά (Ελληνική απογραφή 1829 από την εκστρατεία του Μωριά).
Στην απογραφή της Γαλλικής αποστολής υπάρχουν αναλυτικά δημοσιευμένα στοιχεία για όλα τα χωριά που απαρτίζουν την κάθε επαρχία.
Φιόνα Γεωργιάδη

Πρώτα Χρόνια

Γεννήθηκε το 1988 στην Αθήνα όπου και μεγάλωσε. Τελειώνοντας το σχολείο ξεκίνησε τις σπουδές της Νομική Σχολή Αθηνών με σκοπό να γίνει δικηγόρος. Ολοκλήρωσε τις σπουδές της το 2010 και εγκαταστάθηκε στην Αγγλία για να συνεχίσει τις σπουδές της στο Ευρωπαϊκό Νομικό Δίκαιο. Σε ηλικία 23 ετών αποφάσισε να ασχοληθεί επαγγελματικά με την υποκριτική. Έτσι μετακόμισε στην Νέα Υόρκη όπου σπούδασε Μουσικό Θέατρο στη σχολή NEW York Film Academy. Την περίοδο 2014-2015 έκανε τις πρώτες της εμφανίσεις στην τηλεόραση και το θέατρο στην Νέα Υόρκη.

Τηλεόραση

Το 2015 επέστρεψε στην Ελλάδα, καθώς ύστερα από casting πήρε έναν από τους πρωταγωνιστικούς ρόλους στο τρίτο κύκλο της καθημερινής σειράς του ANT1 Μπρούσκο. Η συνεργασία της με τη σειρά συνεχίστηκε και για τον τέταρτο κύκλο επεισοδίων της. Τον Φεβρουάριο του 2018 έκανε πρεμιέρα η ερωτική νεανική τηλεταινία Η γεύση της αγάπης στην οποία πρωταγωνίστησε μαζί με τον Φάνη Μουρατίδη και υποδυόταν ένα ρομπότ που ζούσε με ένα επιστήμονα προσπαθώντας να αποκτήσει συναισθήματα όπως οι άνθρωποι. Η ταινία σημείωσε μεγάλη επιτυχία ξεπερνώντας τις 1,7 εκατομμύρια προβολές και στο διαδίκτυο. 
Τον Σεπτέμβριο του 2018 ξεκίνησε γυρίσματα για την καθημερινή δραματική σειρά του Γιώργου Κυρίτση Ο πρίγκιπας της φωτιάς πρωταγωνιστώντας μαζί με την Πέγκυ Σταθακοπούλου, τον Μάξιμο Μουμούρη και τον Αντίνοο Αλμπάνη. Παράλληλα με την παρουσία στον Πρίγκιπα της φωτιάς πήρε έναν από τους πρωταγωνιστικούς ρόλους στην κωμική σειρά Μην ψαρώνεις που έκανε πρεμιέρα τον αρχές του 2019 συμμετέχοντας παράλληλα και στις δύο σειρές. Η παρουσία της στην καθημερινή σειρά ολοκληρώθηκε τον Μάρτιο του ίδιο έτους ενώ η δεύτερη σειρά ανανεώθηκε για δεύτερη σεζόν.

Κινηματογράφος

Το 2017 έκανε το ντεμπούτο της στον κινηματογράφο στην ταινία του Νίκου Περάκη Success Story. Εκεί υποδύθηκε μία νεαρή ηθοποιό την Τζωρτζίνα Τζελέπη που μπλέκει ερωτικά με ένα υπουργό. Στην ταινία έπαιξε μαζί με τον Κωνσταντίνο Μαρκουλάκη, την Τόνια Σωτηροπούλου, τον Πάνο Μουζουράκη και άλλους.
Θέμα Λαπάρας

Το Θέμα Λαπάρας ήταν διοικητική διαίρεση της Βυζαντινής Αυτοκρατορίας, μικρό Θέμα, που καταλάμβανε εδάφη της σημερινής Συρίας, με έδρα το Φρούριο Λαπάρας.
Η Άννα Κομνηνή τo αναφέρει στην Αλεξιάδα σαν Θέμα και μία από τις περιοχές που αναγνωρίστηκε η επικυριαρχία στον Βαλδουίνο της Βουλώνης με την Συνθήκη της Δεαβόλεως. Επίσης αναφέρει ότι στο θέμα ανήκαν και τα Κάστρο Χωνίου, το Κάστρο Αραμισός, η Ρωμαίνα, το χωριό Αμηράς, το Κάστρο Σαρβάνου, το Φρούριο Σγένιν, το Κάστρο Καλτζιέριν, το Φρούριο Τεκχαμψών, το Κάστρο Σθλανοτίλιν, τα Τρία Τίλια, και άλλα χωριά.
Το 976 αναφέρεται ότι ήταν, πιθανώς στρατηγίδα, τμήμα του Θέματος Λυκανδού, εκεί ο Μιχαήλ Βούρτζης και ο βυζαντινός στρατός αντιμετώπισε τον αποστάτη Βάρδα Σκληρό όπου ο Βούρτζης εγκατέλειψε την μάχη κι άλλαξε στρατόπεδο.
Φαρμακευτικά φυτά

Γενικά

Τα φαρμακευτικά φυτά είναι τα αρχαιότερα θεραπευτικά μέσα που ανακάλυψε ο άνθρωπος για την θεραπεία του και την ανακούφισή του από τους πόνους. Ο πρωτόγονος άνθρωπος στην αγωνία επιβίωσής του άρχισε ν΄ αναζητά ιδιαίτερα φυτά που θα του πρόσφεραν κάποια θεραπεία, ίσως σ΄ αυτό να τον βοήθησε παρόμοια δραστηριότητα των ζώων στην ανακάλυψη ιδιαίτερης τροφής. Έτσι η ανακάλυψη - αναγνώριση και θεραπευτική ταξινόμηση των θεραπευτικών φυτών από τον άνθρωπο θεωρείται η αρχαιότερη συστηματική δραστηριότητά του στον παγκόσμιο πολιτισμό. Ο δε πρωτοεμφανιζόμενος "μάγος - θεραπευτής" και στην ουσία ικανός βοτανολόγος, όπως απέδειξε ο εθνοβοτανικός Σουλτς, ήταν πιθανότερα το αρχαιότερο επάγγελμα. Ο αριθμός των φαρμακευτικών φυτών στη λαϊκή ιατρική, ακόμα και σήμερα, είναι μεγαλύτερος από εκείνον που χρησιμοποιούνται ως τροφή.

Σύντομη ιστορία

Στους απώτερους χρόνους η βοτανική και η ιατρική αποτελούσαν στη πρακτική τους εφαρμογή συνώνυμους όρους. Από την ελληνική αρχαιότητα υπήρξε καταγραφή φαρμακευτικών φυτών κατά θεραπευτική τους ιδιότητα που ανευρίσκονται σε κείμενα του Ιπποκράτη. Πρώτος αρχαίος Έλληνας που ασχολήθηκε ιδιαίτερα με τα φαρμακευτικά φυτά ήταν ο Θεόφραστος ο Ερέσιος (372-287 π.Χ), ο σημαντικότερος μαθητής του Αριστοτέλη, που συνέγραψε τις "Περί φυτών ιστορίαι", (9 βιβλία), και "Περί φυτών αιτίαι", (6 βιβλία), και που θεωρείται δικαιολογημένα μαζί με τον δάσκαλό του πατέρας της Βοτανικής.
Η σημαντικότερη καταγραφή - ταξινόμηση αυτών κατά θεραπευτική χρήση, με 500 περίπου είδη, έγινε από τον αρχαίο Έλληνα Διοσκορίδη τον Πεδάνιο που έζησε στη Ρώμη επί Αυτοκράτορα Νέρωνα και Βεσπασιανό τον 1ο αιώνα (μ.Χ.), ο οποίος και θεωρείται πατέρας της Φαρμακολογίας. Τα συγγράμματα αυτών αποτέλεσαν μια κληροδοτούμενη γνώση από γενιά σε γενιά η επιλεγόμενη στη λατινική γλώσσα "De Materia Medica" που διατηρήθηκε μέχρι τον 16ο αιώνα, που δημοσιεύτηκε το 1515 το "Dispensorium" του Κόρντους και του οποίου μισό αιώνα αργότερα το 1564, κυκλοφόρησε στο Άουγκσμπουργκ, ο πρώτος αναγνωρισμένος επίσημα φαρμακευτικός κώδικας, ή όπως λέγεται σήμερα φαρμακοποιία. Στην αρχαιότητα οι βοτανικοί κήποι ήταν κήποι που καλλιεργούνταν φαρμακευτικά φυτά.
Κατά τον 19ο αιώνα η αλματώδης ανάπτυξη της οργανικής χημείας δια της οποίας μελετήθηκε ιδιαίτερα η χημική δομή των φυτών επιτάχυνε και την γνώση των ουσιών εκείνων που φέρουν τα φαρμακευτικά φυτά και άνοιξε το δρόμο για παρασκευή και σύνθεση νέων φαρμάκων. Σήμερα, παρά τα εντυπωσιακά επιτεύγματα της χημειοθεραπείας, η σύγχρονη θεραπευτική δεν παύει ν΄ ανατρέχει και ν΄ αναζητά πολλά φαρμακευτικά φυτά των οποίων οι ιδιότητες θεωρούνται αναντικατάστατες. Σύμφωνα με στοιχεία του Παγκόσμιου Οργανισμού Υγείας η πρωτοβάθμια θεραπεία σε παγκόσμια κλίμακα βασίζεται σε φάρμακα φυτικής προέλευσης σε ποσοστό 80%.
Κωνσταντίνος Αλεξανδρής

Βιογραφία

Γεννήθηκε στις Κονίστρες της Κύμης και σπούδασε στη Σχολή Ναυτικών Δοκίμων και στη συνέχεια στη Σχολή Πυροβολικού του Πόρτσμουθ, στο Ηνωμένο Βασίλειο.
Πολέμησε στους Βαλκανικούς Πολέμους ως δόκιμος με βαθμό αρχικελευστή.
Την περίοδο 1920-21 δίδαξε στη Σχολή Ναυτικών Δοκίμων και στη Σχολή Πολέμου. Από το 1912 ως το 1935, οπότε αποτάχθηκε, λόγω της συμμετοχής του σε κίνημα, υπηρέτησε στο Πολεμικό Ναυτικό.
Το 1930 έγινε υπασπιστής του Προέδρου της Δημοκρατίας. To 1943 προήχθη σε Υποναύαρχο και έγινε αρχηγός του Στόλου. Την περίοδο 1941-43 ήταν ναυτικός ακόλουθος στη βρετανική πρεσβεία στο Λονδίνο.
Στην κυβέρνηση του Κανελλόπουλου υπηρέτησε ως υπουργός Εμπορικής Ναυτιλίας από την 1η Νοεμβρίου ως τις 22 Νοεμβρίου 1945.
Το 1947 αποστρατεύτηκε και τιμήθηκε με πολλά μετάλλια και παράσημα. Ανάμεσα στα άλλα, ήταν πρόεδρος της Εταιρείας Ευβοϊκών Μελετών και του Οργανισμού Ανέλκυσης Ναυαγίων.
Απεβίωσε στην Αθήνα τον Ιούνιο του 1976 και κηδεύτηκε από το Πρώτο Νεκροταφείο Αθηνών. Ήταν παντρεμένος με τη Λιλή Αντωνοπούλου.
Άφησε πλούσιο συγγραφικό έργο, για το οποίο βραβεύτηκε δύο φορές (1930, 50) από την Ακαδημία Αθηνών.
Διεθνής Ολυμπιακή Επιτροπή

Η Εκτελεστική Επιτροπή της ΔΟΕ

Η εκτελεστική επιτροπή της ΔΟΕ αποτελείται από τον Πρόεδρο, τέσσερις αντιπροέδρους και από άλλα δέκα μέλη. Όλα τα μέλη της Εκτελεστικής Επιτροπής της ΔΟΕ εκλέγονται από τη σύνοδο, σε μυστική ψηφοφορία, με πλειοψηφία των ψηφισάντων. Η Εκτελεστική Επιτροπή της ΔΟΕ αναλαμβάνει τη γενική συνολική ευθύνη για τη διαχείριση της ΔΟΕ και τη διαχείριση των υποθέσεών της.
Η Σύνοδος της ΔΟΕ εκλέγει, με μυστική ψηφοφορία, τον Πρόεδρο της ΔΟΕ μεταξύ των μελών του, για θητεία οκτώ ετών, άπαξ ανανεώσιμη για μια θητεία τεσσάρων ετών. Ο πρόεδρος της ΔΟΕ, Τόμας Μπαχ, εξελέγη για θητεία οκτώ ετών στις 10 Σεπτεμβρίου 2013. Ο Μπαχ θα είναι υποψήφιος για επανεκλογή το 2021.
Ασύμπτωτη της συνάρτησης

Μαθηματικός ορισμός

Mια καμπύλη g(x)=y είναι ασύμπτωτη της συνάρτησης f(x) αν \lim_{x\rightarrow\pm\infty}(f(x)-g(x))=0 ή αν \lim_{x\rightarrow x_0}f(x)=\lim_{x\rightarrow x_0}g(x)=\pm\infty και f(x)\ne g(x) σε περιοχή του x₀.
Πιο συγκεκριμένα στις ευθείες:
Μία ευθεία y=αx+β είναι πλαγιοοριζόντια ασύμπτωτη της συνάρτησης f(x) (οριζόντια ασύμπτωτη αν α=0, πλάγια αν α διάφορο του 0) αν και μόνο αν \lim_{x\rightarrow\pm\infty}(f(x)-(\alpha x +\beta))=0
Μία ευθεία x=β είναι κατακόρυφη ασύμπτωτη της συνάρτησης f(x) αν και μόνο αν \lim_{x\rightarrow\beta}f(x)=\pm\infty

Χρησιμότητα

Οι ασύμπτωτες δείχνουν με ποιο τρόπο οι συναρτήσεις τείνουν στο άπειρο. Επιπλέον, οι ασύμπτωτες μπορούν να χρησιμοποιηθούν ως προσεγγίσεις της συνάρτησης σε ορισμένες περιοχές του πεδίου ορισμού.
Μεγαρική σχολή

Η Μεγαρική Φιλοσοφική Σχολή, η οποία άνθισε τον 4ο αιώνα π.Χ., ιδρύθηκε από τον Ευκλείδη, μαθητή του Σωκράτη από τα Μέγαρα.
Ο Ευκλείδης, αποτολμά, με βάση τον Παρμενίδη, μία μονιστική διατύπωση περί «Αγαθού», το οποίο, σύμφωνα με εκείνον, «είναι ένα μόνον πράγμα που του δίνουμε πολλά ονόματα». Επιπροσθέτως, αρνείται την ύπαρξη αυτού που είναι αντίθετο προς το «Αγαθόν».
Ορισμένοι από τους διαδόχους του Ευκλείδη ανέπτυξαν τη Λογική σε τέτοιο βαθμό, ώστε να προκύψει μια νέα σχολή, γνωστή ως «Διαλεκτική Σχολή».
ΦΚ Τιράσπολ

Κισινάου

Ο σύλλογος ιδρύθηκε το 1992 ως Κονστρουκτόρουλ Κισινάου (Constructorul Chișinău), με έδρα το Κισινάου, πρωτεύουσα της Μολδαβίας. Εισήλθε στην Εθνική Κατηγορία την περίοδο 1995-96. Η Κονστρουκτορούλ κέρδισε το πρώτο της τρόπαιο το 1996, όταν επικράτησε στον τελικό του Κυπέλλου Μολδαβίας με 2-1 επί της Τιλιγκούλ Τιράσπολ. Την αμέσως επόμενη περίοδο, 1996-97, κατέκτησε το μοναδικό τίτλο της στο πρωτάθλημα της Εθνικής Κατηγορίας, στερώντας από τη μισητή αντίπαλό της Ζίμπρου Κισινάου ένα έκτο συνεχόμενο θρίαμβο. Την περίοδο 1997-98, ως πρωταθλήτρια Μολδαβίας η ομάδα αγωνίστηκε στον πρώτο προκριματικό γύρο του Τσάμπιονς Λιγκ, όπου αποκλείστηκε από τη Μοζίρ με συνολικό σκορ 4–3. Στις 24 Μαΐου του 2000, η Κονστρουκτορούλ κατέκτησε το δεύτερο Κύπελλο Μολδαβίας της ιστορίας της, επικρατώντας στον τελικό με 1-0 επί της Ζίμπρου.
Ο σύλλογος συμμετείχε επίσης στο Κύπελλο ΟΥΕΦΑ. Το Σεπτέμβριο του 2000, ο σύλλογος αποκλείστηκε από τις ευρωπαϊκές διοργανώσεις για ένα χρόνο μετά από μια σειρά από παραβιάσεων ασφάλειας στον εντός έδρας αγώνα ενάντια στην βουλγαρική ΤΣΣΚΑ Σόφιας.

Μετακίνηση στην Υπερδνειστερία

Πριν από την έναρξη της περιόδου 2001/02, ο σύλλογος μεταφέρθηκε στο Τσιομπούρτσιου, ένα μικρό χωριό έξω από Τιράσπολ, πρωτεύουσα της αποσχισθείσας Δημοκρατίας της Υπερδνειστερίας, και μετονομάστηκε σε Κονστρουκτορούλ Τσιομπούρτσιου (Constructorul Cioburciu). Την αμέσως επόμενη περίοδο, 2002/03, ο σύλλογος μετακόμισε στο Τιράσπολ. Η ομάδα δεν κατάφερε να κερδίσει κάποιο τίτλο, μετά την αποχώρησή από το Κισινάου.
Η μόνη μεγάλη ευρωπαϊκή πορεία της ομάδας, μετά την αποχώρησή της από το Κισινάου ήταν στο Κύπελλο ΟΥΕΦΑ 2004/05. Ο σύλλογος νίκησε την αρμενική ομάδα Σιράκ στον πρώτο προκριματικό γύρο με συνολικό σκορ 4–1, ενό στον επόμενο γύρο αποκλείστηκε από τη Μεταλλούργκ Ντονέτσκ με συνολικό σκορ 5–1.
Μουτάζιλα

Οι Μουτάζιλα (Αραβικά: المعتزلة) είναι μια ισλαμική σχολή θεωρητικής θεολογίας που αναπτύχθηκε στη Βασόρα και τη Βαγδάτη κατά την περίοδο από τον 8ο έως και τον 10ο αιώνα. Στα αραβικά, μουτάζιλα σημαίνει «απομονωτιστές», «διαφοροποιημένοι» ή «απομακρυσμένοι» από την πίστη, όνομα που τους απέδωσαν οι αντίπαλοι τους ισλαμιστές θεολόγοι, επειδή απέκλιναν από ορισμένες επίσημες αρχές ερμηνείας του Ισλάμ. Οι ίδιοι ονόμαζαν τους εαυτούς τους «ανθρώπους της δικαιοσύνης και της ενότητας του Θεού» (άχλ αλ - 'αδλ ουά λ - Ταουχίντ).
Οι δύο βασικότερες θέσεις τους ήταν η δικαιοσύνη του Θεού και η απόλυτη ενότητα και μοναδικότητα του. Από τη δεύτερη θέση συνάγεται και η ίσως πιο γνωστή πεποίθηση τους ότι, επομένως, το Κοράνι δεν είναι άκτιστο και αδημιούργητο ή συν-αιώνιο με τον Θεό, αλλά δημιουργημένο από τον Θεό. Σε άμεση συνάφεια με την προηγούμενη θέση υποστήριζαν επίσης ότι οι διαταγές του Θεού επιδέχονται λογική σκέψη και έρευνα: η γνώση πηγάζει από τον λόγο και επομένως ο λόγος, η λογική σκέψη, είναι το τελικό κριτήριο διάκρισης του δίκαιου από το άδικο και κριτήριο του θρησκευτικού νόμου (Κορανίου).
Οι Μουταζιλίτες ήταν οι πρώτοι "διανοητές" θεολόγοι του Ισλάμ και έδωσαν την αρχική συστηματική μορφή στην «επιστήμη της ισλαμικής θεολογίας» (α'ιλμ αλ - καλάμ). Κυριάρχησαν στον θεολογικό κόσμο του Ισλάμ κατά τον 9ο και 10ο μ.Χ. αιώνα. Προκάλεσαν μεγάλες θεολογικές συζητήσεις και διαμάχες. Χρησιμοποίησαν μεθόδους της ελληνικής διαλεκτικής και τόνισαν το ρόλο του λόγου στην έκθεση των αξιών της ισλαμικής πίστης. Για να περιφρουρήσουν την ιδέα του ενός Θεού από τους ανθρωπομορφισμούς που δημιουργούν τα διάφορα ονόματα που δίνει το Κοράνι στον Θεό χρησιμοποίησαν τους αριστοτελικούς όρους «ουσία» και «συμβεβηκός» και έκαναν διάκριση ανάμεσα στη θεία ουσία και τις ιδιότητες της. Επιστράτευσαν τα επιχειρήματα της ελληνικής φιλοσοφίας και ιδιαίτερα της αριστοτελικής λογικής για να υποστηρίξουν τις θέσεις τους.
Ωστόσο, παρά την μεγάλη του άνθηση κατά τον ισλαμικό «χρυσό αιώνα», το κίνημα αυτό παρέμεινε μετέπειτα στάσιμο λόγω της απουσίας θετικών αναφορών και της υπερ-πληθώρας εχθρικών αναφορών (όπως από το αντίπαλο κυρίαρχο δόγμα των Σουνιτών) και γύρω στον 13ο αιώνα έπαψε εντελώς να υπάρχει. Ένα είδος νεο-μουταζιλισμού παρατηρείται από τα τέλη του περασμένου αιώνα ως τις μέρες μας ανάμεσα σε "προοδευτικούς" μουσουλμάνους θεολόγους.
Πολύδαμνα

Στην ελληνική μυθολογία, η Πολύδαμνα είναι η γυναίκα του αιγύπτιου βασιλιά Θώνος, η οποία φιλοξένησε τον Μενέλαο και την Ωραία Ελένη όταν επέστρεφαν από την Τροία .
Η Πολύδαμνα ήταν συλλέκτρια θεραπευτικών βοτάνων και είχε τότε δωρίσει μερικά είδη τους στην Ελένη, το ένα από τα οποία, που απάλυνε τη λύπη και τον θυμό, έρριξε η τελευταία στο κρασί του Τηλεμάχου. Άλλα βότανα τα χρησιμοποίησε για να προφυλαχθεί από τα πολυάριθμα φίδια που κατοικούσαν στο νησί Φάρο. Η Πολύδαμνα είχε οδηγήσει την Ελένη στο νησί αυτό προκειμένου να την προφυλάξει από τις ερωτικές διαθέσεις του Θώνος.
Στην Οδύσσεια του Ομήρου, η Ελένη ρίχνει στον οίνο του Μενέλαου και του Τηλέμαχου ένα νηπενθές φάρμακο (φάρμακο που απαλλάσσει από την λύπη) το οποίο προμηθεύτηκε από την Πολύδαμνα.
Κόμητο Εύβοιας

Περιγραφή

Χωριό του οποίου το βασικό τμήμα είναι κτισμένο στη πλαγιά του βουνού «μά λια κούμουι» (αρβ. Λέξη και σημαίνει βουνό κολοκυθιού, ονομασία που προήλθε από  το σχήμα του) και το μικρότερο τμήμα  είναι κτισμένο στη νότια πλευρά της περιοχής.
Λόγω της γεωγραφικής και υψομετρικής θέσης στη οποία βρίσκεται , καθώς και των πηγών που υπάρχουν εκεί, η βλάστηση περιμετρικά αλλά και εσωτερικά του οικισμού αποτελείται, κυρίως, από πλατάνια, ενώ ακόμα υπάρχει ποτάμι ,οι εκβολές του οποίου καταλήγουν στην παραλία του Κομήτου (Λιμνιώνα), και το οποίο αποτελεί πηγή άρδευσης του οικισμού καθώς και του γειτονικού χωριού Ευαγγελισμός.

Ιστορία

Το όνομα Κόμητος αποτελούσε στη Ρωμαϊκή και Βυζαντινή εποχή βαθμό αξιωματικού (αντίστοιχο αυτό του συνταγματάρχη) πεζοπόρου τμήματος στρατού και από αυτό οδηγούμαστε στο συμπέρασμα ότι ανάγεται στην εποχή του Βυζαντίου, ενώ ακόμα το 15ο αιώνα είχε οροθετηθεί από τους Ενετούς ως σύνορο εποικισμού των Αρβανιτών
Παλαιότερα ήταν έδρα της ομώνυμης κοινότητας. Έως τα μέσα της δεκαετίας του 80, υπήρχε στο οικισμό  αστυνομία (σταθμός χωροφυλακής) ενώ ακόμα εκεί  έδρευε και κλιμάκιο μονάδας του στρατού εξειδικευμένη σε έργα οδοποιίας.
Ήταν από τα πρώτα χωριά της περιοχής που συνδέθηκε με την Κάρυστο-τη δεκαετία του 60-μέσω της οδικής αρτηρίας πλατανιστού, και την εποχή εκείνη μάλιστα αποτελούσε ένα είδος «τερματικού σταθμού» για λεωφορεία ή φορτηγά που εξυπηρετούσαν τότε την περιοχή.
Στο χωριό υπάρχουν τέσσερις Ιεροί Ναοί: Αγίου Δημητρίου, Ζωοδόχου Πηγής, Αγία Μαρίνα και στη νότια πλευρά ο Ιερός Ναός Αγίου Γρηγορίου.
Twenty-Five Miles

Το Twenty-Five Miles γράφθηκε από τους Τζόννι Μπρίστολ, Χάρβεϊ Φουκούα και Έντβιν Στάρ για το δεύτερο άλμπουμ του Στάρ, 25 Miles (1968). Το κομμάτι έφθασε στη 6η θέση στις ΗΠΑ και στη 36η θέση του Ηνωμένου Βασιλείου. Το τραγούδι μοιάζει αρκετά με το 32 Miles out of Waycross από τους Hoagy Lands (ηχογραφήθηκε και ως Mojo Mama από τους Γουίλσον Πίκετ και Ντόν Βάρνερ), το οποίο γράφθηκε από τους Μπέρτ Μπέρνς και Τζέρρι Ράγκοβοϊ.
Οι Τζάκσον 5 επανεκτέλεσαν το κομμάτι το 1969, αλλά δεν κυκλοφόρησε μέχρι το 1987, όποτε συμπεριλήφθηκε στο απάνθισμα The Original Soul of Michael Jackson, με τον Μάικλ Τζάκσον να εκτελεί solο, αν και στο άλμπουμ δεν συμπεριλήφθηκε η αρχική ηχογραφημένη εκδοχή.
Η εκδοχή του Τζάκσον κυκλοφόρησε ως single στις ΗΠΑ για να προωθήσει το The Original Soul of Michael Jackson. Το single συμπληρώθηκε με το Up on the Housetop. Η αρχική ηχογράφηση συμπεριλήφθηκε στο άλμπουμ Hello World: The Motown Solo Collection.
Η εκδοχή του Έντβιν Στάρ συμπεριλήφθηκε στις ταινίες Adventures In Babysitting και Dead Presidents. Ένα μικρότερο remix της ίδιας εκδοχής χηρισμοποιήθηκε για προώθηση του NFL.
Βυζαντινοαβαρική σύναψη ειρήνης του 558

Η Βυζαντινοαβαρική σύναψη ειρήνης του 558 ήταν μία σύναψη ειρήνης, άγνωστο εάν υπογράφηκε συνθήκη, μεταξύ της Βυζαντινής Αυτοκρατορίας και των Αβάρων που ζούσαν τότε στον Κάυκασο και δεν είχαν μετακινηθεί ακόμα στη Παννονία]. Η σύναψη ειρήνης έγινε στην Κωνσταντινούπολη ανάμεσα στον αυτοκράτορα Ιουστινιανό και τον άβαρο πρέσβη Κανδίχ.
Η διπλωματική αυτή αποστολή έγινε με πρωτοβουλία των Άβαρων και ήταν η πρώτη επαφή των δύο λαών. Οι Άβαροι ζήτησαν εδάφη στα Βαλκάνια να μετεγκατασταθούν με τον όρο να είναι στο πλευρό του αυτοκράτορα στους πολέμους που διεξήγαγε. Ο Ιουστινιανός αρνήθηκε τα αιτήματα τους και συμφώνησε μόνο ως προς τη σύναψη  ειρήνης δίνοντας μάλιστα στους πρέσβεις πολλά δώρα, υφάσματα, άλλα αντικείμενα και χρυσό, επίσης έστειλε μαζί τους και τον σπαθάριο Βαλεντίνο.
Ο Ιουστινιανός ήθελε την σύναψη της ειρήνης για να διασφαλίσει τα βόρεια σύνορα του και την περιοχή της Κριμαίας, την ίδια ώρα που πολεμούσε τους Πέρσες στο ανατολικό του σύνορο. Η συμφωνία αυτή βοήθησε και τους Αβάρους να κατακτήσουν πολλούς γειτονικούς τους λαούς και να ελέγξουν στη συνέχεια τη περιοχή του Βόρειου Καυκάσου και να διασφαλίσουν τα εκεί σύνορα για τους Βυζαντινούς. Η κυριαρχία τους αυτή ήταν όμως βραχύβια, κράτησε ως το 562 όπου αναγκάστηκαν να μετακινηθούν στην περιοχή του Δούναβη και στα εκεί σύνορα των Βυζαντινών.